PE-skool kry lening om onnies te betaalOuers betoog voor die Astra Primary School in Bethelsdorp. Foto: Facebook Ouers en leerders van ŉ skool noord van Port Elizabeth in die Oos-Kaap sal na verwagting Dinsdag weer betoog oor die voortdurende tekort aan onderwysers. Richard Draai, sekretaris van die Northern Areas Education Forum (NAEF), het gesê alle skole in die noordelike gebiede is van die protesaksie ingelig wat vanaf 08:00 in Standfordweg sal plaasvind. Draai het gesê die protesaksie is ter ondersteuning van die Astra Primary School in Bethelsdorp. Die skool is verlede week gesluit nadat woedende ouers betoog, die skoolhekke afgesper en bande gebrand het. Die ouers eis dat tien vakante poste by die skool onmiddellik gevul word. Maandag is ŉ massavergadering tussen die skool en die ouers gehou en daar is besluit dat die skool gesluit sal bly. “Die probleem is die proses vir die vul van poste is heeltemal gebrekkig en verkeerd. Dit spreek nie tot die probleme van oorbevolking en die niebetaling van onderwysers nie,” het Draai gesê. Ouers betoog voor die Astra Primary School in Bethelsdorp. Foto: Facebook Draai het gesê skole in die gebied sukkel omdat die onderwyserstal bepaal word volgens elke skool se begroting eerder as volgens die getal leerders by die skool. Van al die skole is Astra Primary die slegste af. “Dit is ongelooflik. Die skool moes ŉ lening aangaan om die onderwysers te betaal. Hulle moes êrens R70 000 per maand kry om die tien onderwysers te betaal,” het hy gesê. Die skool het onlangs hierdie tien onderwysers afgelê omdat die beheerliggaam nie meer geld gehad het om hulle te betaal nie. Ouers het woedend hierop gereageer. Die skool het na bewering tans 22 onderwysers teenoor 1 128 leerders.